ועדת החינוך, התרבות והספורט, כנסת 17, פרוטוקול מספר 44, 2006-07-24 11:30

מיכאל מלכיאור: שלום לכולם.

מיכאל מלכיאור: היה לנו דיון דחוף בשבוע שעבר על היערכות משרד החינוך וכן על מצב הסטודנטים בנסיבות הקיימות.

מיכאל מלכיאור: מאחר שלא יכולנו להגיע לעומק הדברים בגלל ההרכב שהיה כאן בשבוע שעבר, החלטנו להמשיך את הדיון היום.

מיכאל מלכיאור: כפי שגם ציפינו בשבוע שעבר, לצערנו, המבצע הצבאי עוד לא נגמר וגם הקטיושות בצפון לא פסקו.

מיכאל מלכיאור: לכן הדברים שדיברנו עליהם בשבוע שעבר מאוד רלוונטיים גם היום.

מיכאל מלכיאור: קיבלנו מספר החלטות, ואני מאוד רוצה לשמוע מה מתכוונים לעשות אתן.

מיכאל מלכיאור: אחת ההחלטות הייתה שיחד עם הסטודנטים, נציגי המל"ג והות"ת נדון מה מתכוונים לעשות כדי לעזור לסטודנטים בגלל המצב הביטחוני.

מיכאל מלכיאור: אני מציע לשמוע את נציג המל"ג.

משה אהרוני: שלום.

משה אהרוני: צוות פנימי בכיר מאוד של המל"ג בראשות יושב ראש הות"ת פרופ' גרוסמן קיים דיון בנושא והחליט לפעול- -

מיכאל מלכיאור: מתי התקיים הדיון?

משה אהרוני: בשבוע שעבר.

משה אהרוני: אנחנו הוצאנו מכתב הנחיה-פנייה-קריאה לכל ראשי המוסדות להשכלה גבוהה בישראל.

משה אהרוני: אני חילקתי כאן העתק מהמכתב הזה, אני לא אקריא את כולו, אבל אני רוצה לעמוד על מספר נקודות.

מיכאל מלכיאור: תגיד את עיקרי הנקודות כי כל הצופים לא מכירים את הטקסט, אפילו לא היושבים סביב השולחן.

משה אהרוני: המכתב מופנה לכל ראשי המוסדות להשכלה גבוהה: "המועצה להשכלה גבוהה והוועדה לתכנון ולתקצוב קוראות למוסדות להשכלה גבוהה לעשות ככל שניתן כדי למזער את הנזק ללימודי הסטודנטים באמצעות קביעת בחינות מיוחדים, סיוע בהשלמת חומר לימוד ועוד".

משה אהרוני: בשורה האחרונה במכתב אנחנו מפרטים את התנאים ואת ההקלות העיקריים שאותם ראוי להעניק לסטודנטים שעקב המצב הביטחוני לא יכלו להיבחן או לא יכלו להגיע ללימודים.

משה אהרוני: בעמוד השני- -

זבולון אורלב: העמוד השני נוסף לאמנה של חומת מגן.

זבולון אורלב: משה אהרוני:

מיכאל מלכיאור: מה שהמלצנו בשבוע שעבר להחיל את האמנה על כלל הסטודנטים- -

משה אהרוני: נכון.

משה אהרוני: סטודנט שנעדר עקב המצב הביטחוני ממועד בחינה א' וממועד בחינה ב', יהיה זכאי למועד בחינה נוסף שיתקיים במועד מוקדם ככל האפשר.

משה אהרוני: יש להימנע ככל האפשר מגלישה לסמסטר א' של שנת הלימודים הבאה.

משה אהרוני: אנחנו עדיין לא יודעים מתי המערכה תסתיים, וכתבנו את זה גם למוסדות.

משה אהרוני: אם היא תסתיים תוך שבוע-שבועיים אפשר יהיה להתארגן ביתר קלות, אבל אם היא תסתיים בעוד חודש או יותר, זה קצת יקשה.

משה אהרוני: אנחנו נתאים את עצמנו ואת המוסדות למציאות.

משה אהרוני: אבל המוסדות מתבקשים לתת מועדי בחינה מיוחדים.

משה אהרוני: סטודנט שנעדר מלימודיו עקב המצב הביטחוני יוכל להגיש עבודות ותרגילים במועד מאוחר יותר או לקבל פטור מהגשתם או להגיש עבודה חלופית – הכול בתיאום עם מורי הקורס, על-פי נהלי המוסד ובהתאם למהות העבודה ולהקפה.

משה אהרוני: סטודנט אשר עקב המצב הביטחוני נבצר ממנו להשתתף במעבדות, בסמינריונים, בסדנאות או קורסי הכשרה מעשית יוכל להשלים את שהחסיר במועד מאוחר יותר או לקבל פטור מהשתתפות, וזאת בהתאם למהות הקורס ובתיאום עם מורי הקורס.

משה אהרוני: סטודנט שהפסיד לימודים עקב המצב הביטחוני יהיה רשאי לפנות אל מורי הקורס בבקשה לקבל עזרה בהשלמת חומר הלימוד שהפסיד.

משה אהרוני: הסעיף הזה חשוב כי יש פה גם דגש על התפקיד של המרצים עצמם.

מיכאל מלכיאור: מאוד נזהרתם בהגדרת התפקיד.

מיכאל מלכיאור: זה שסטודנט יהיה רשאי- -

זבולון אורלב: בלשון משפטית כל רשאי הוא בעצם "חייב".

מיכאל מלכיאור: "הסטודנט רשאי לפנות"- -

משה אהרוני: יש פה משפט מסיים של כל המסמך שאומר שעל ראשי המוסדות להשכלה גבוהה להנחות את דיקני הפקולטות, את ראשי החוגים ואת המרצים להתחשב, לסייע ולהיות גמישים, ולבוא לקראת הסטודנטים ככל האפשר.

זבולון אורלב: בחומת מגן היה ברור מי הסטודנט הזכאי - מי שמציג את צו הקריאה.

זבולון אורלב: מי קובע פה אם יש הצדקה להיעדרות עקב המצב הביטחוני?

זבולון אורלב: הרי כל הסעיפים מבוססים על כך שהוא הפסיד לימודים בגלל המצב.

זבולון אורלב: מי קובע את הזכאות הזאת?

משה אהרוני: ברשותך, אני רוצה לסיים לקרוא עוד שני סעיפים ואז אתייחס.

משה אהרוני: בסעיף ה נאמר: "סטודנט שעקב המצב הביטחוני נאלץ להפסיק את הלימודים בקורס מסוים – למשל, אם זה יימשך עוד שבועיים-שלושה והלך הסמסטר, הוא יוכל להירשם לקורס שוב ולא יחויב בשכר לימוד נוסף.

משה אהרוני: זה כמעט מובן מאליו, אבל צריך להגיד את זה.

איתן טבריה: אבל זה לא נכון, כי אם אני לומד בשנה ג', ואני מאריך את זה, אני אמור לשלם בשנה ד' קנס.

איתן טבריה: מי ישלם לי את הקנס על הארכת הלימודים?

משה אהרוני: אנחנו אומרים למוסדות שתוכל להירשם לקורס שהפסדת בגלל המצב הביטחוני בלי לשלם שכר לימוד נוסף.

איתן טבריה: אבל אם בשנה הבאה אני אקח 40 נקודות מתוך 120 נקודות לתואר שאני אמור לסיים בשלוש שנים, מכיוון שדחיתי קורס אני אצטרך לעשות עוד קורס בשנה ד'- -

משה אהרוני: על החלק היחסי של הקורס הזה שכבר שילמת עליו שכר לימוד והפסדת אותו בעקבות המצב הביטחוני, לא תצטרך לשלם.

מיכאל מלכיאור: הוא שאל משהו אחר.

משה אהרוני: יש קורסים רבים שהם דרישה מוקדמת להשתתפות בקורסים מתקדמים יותר או להשתתפות בקורסים בשנה מתקדמת.

משה אהרוני: אנחנו לא רוצים שסטודנט שהפסיד קורס שהוא דרישה מוקדמת בגלל המצב הביטחוני לא יוכל להמשיך בלימודים ולהתקדם, ולכן הוא יהיה זכאי ללמוד בקורס המתקדם או בשנה המתקדמת על תנאי, ויידרש להשלים את הקורס הנדרש עד מועד מסוים, ולא יגידו לו שהוא לא יכול ללמוד בקורסים.

משה אהרוני: אלה התנאים העיקריים: מועדי בחינה מיוחדים וגמישות והקלה בעבודות- -

מיכאל מלכיאור: מזעור נזקים.

מיכאל מלכיאור: אני רוצה להודות לכם.

מיכאל מלכיאור: זה עונה על חלק ממה שהחלטנו שבוע שעבר כשביקשנו מכם להתכנס לדיון חירום שהיינו מצפים שיהיה לפני שהחלטנו עליו, אבל עשיתם את זה.

מיכאל מלכיאור: אנחנו מבינים את המגבלה שלכם בשם החופש האקדמי להורות לאוניברסיטאות ולמכללות מה לעשות, אבל יש כאן המלצות ברוח הדברים שהחלטנו עליהם בשבוע שעבר, וזאת התחלה טובה.

מיכאל מלכיאור: כל מוסד ומוסד הוא שונה, ויש מוסדות שהתחילו ללמוד בימים הללו; השאלה היא האם יש הידברות טובה, אם יושבים יחד ושומעים את הסטודנטים ואת המצוקות שלהם ויכולים לענות להם.

מיכאל מלכיאור: האם יש טכניקה של הידברות שקיימת כרגע במוסדות שאנחנו מדברים עליהם.

מיכאל מלכיאור: גם לחבר הכנסת אלכס מילר יש מה להוסיף.

אלכס מילר: אתם קיימתם דיון חירום עם הנהלת המל"ג, ואתם דנים בנושא הסטודנטים.

אלכס מילר: במיוחד משום שחלק מהרכב המועצה להשכלה גבוהה היא נציגות הסטודנטים, אני מצפה שתזמינו גם שקולם היה נחשב בדיון הזה והייתם מזמינים את הנציגים שלהם.

אלכס מילר: מה שקרה הוא שהנחתם עליהם החלטה שחלק ממה שהם טוענים לא נחשב.

אלכס מילר: אני הצעתי בשבוע שעבר שאם נגלוש לאוגוסט או לספטמבר להציע לסטודנטים העברה במבחנים בציון "עובר".

אלכס מילר: אני לוקח את זה כדוגמה ממסמך מהטכניון: "סטודנט אשר שירת במילואים בסמסטר אביב תשס"ו במסגרת צו 8 או צו חירום אחר במשך 21 יום ומעלה יוכל להגיש בקשה למתן ציון "עובר" במקצועות 1 או 2 בתנאי שעמד בהצלחה בכל הדרישות".

אלכס מילר: אנחנו עומדים במצב שאף אחד לא יודע מתי זה ייגמר, במיוחד שזאת תקופת מבחנים, ובמיוחד משום שזאת ההזדמנות היחידה של הסטודנטים להשלים את החובות הכלכליות שלהם.

אלכס מילר: לדעתי, מבחינת ההחלטות הכול טוב ויפה ומקובל עליי שנתתם תמיכה לכלל הסטודנטים מבחינת הנגישות, אבל בדברים האלה אתם צריכים לתת לנו לוח זמנים: עד מתי, מה קורה אם לא.

אלכס מילר: אתם צריכים לתת החלטות.

אלכס מילר: יושבים היום 45 אלף סטודנטים וצופים בנו, ואנחנו אמרנו להם "יהיה בסדר", זה מה שיצא מכם.

אלכס מילר: אבל אי אפשר להמשיך ככה.

אלכס מילר: צריכים להגיד להם חד-משמעית מתי "יהיה בסדר" ועד מתי.

אלכס מילר: יש לנו תאריך עד אמצע אוגוסט, ואם אנחנו לא חוזרים ללימודים לא יכולים להיכנס לסמסטר א' עם המבחנים.

אלכס מילר: אתה יכול להעריך כמה נבחנים יהיו?

אלכס מילר: ואם הסטודנטים האלה מפסידים גם מועד א' וגם מועד ב' – מה קורה, אתה נותן להם רק מועד אחד?

אלכס מילר: אתה תצטרך לתת להם שני מועדים, ואז הם יצטרכו לבקש ממך מועד נוסף כי הם היו במסגרת לימודים של סמסטר א'.

אלכס מילר: ואז הם לא נבחנים, הם צריכים להיכנס למבחנים של סמסטר א'.

אלכס מילר: בזמני עברתי את זה, וזה יכול להיות פשוט קריסה כללית של חלק מהאנשים- -

מיכאל מלכיאור: תתיחס לשאלות.

משה אהרוני: אני אתחיל עם השאלה של חבר הכנסת אורלב.

משה אהרוני: אמנת הסטודנט שנחתמה בחומת מגן הוגדרה התקופה שסטודנט עושה מילואים לצורך התאמות והקלות.

משה אהרוני: השאלה מי כאן קובע אלו נסיבות נחשבות כאלה שבגללן הסטודנט לא יכול להגיע.

משה אהרוני: בכנות, אני לא יודע להגיד.

משה אהרוני: לנו אין מנגנון לבדוק את זה; אנחנו בקשר עם ראשי המוסדות, וכולם נדרשים בתקופה הזאת לגמישות- -

מיכאל מלכיאור: הבנו, לא קבעתם.

מיכאל מלכיאור: כדאי לקבוע טכניקה שכל אחד ידע איפה הוא עומד: האם זה מקום מגורים – כל טכניקה מקובלת כל זמן שהיא נעשית בהגינות.

משה אהרוני: אנחנו קבענו שכל מי שלומד במוסד שנסגר עכשיו, כל מי שהוא תושב הצפון שמסיבה כלשהי לא יכול להגיע ללימודים, וכל מי שגויס לשירות מילואים נכנס לזה.

משה אהרוני: אני מקבל בשבוע האחרון עשרות רבות של טלפונים, אי-מיילים ופקסים מסטודנטים- -

מיכאל מלכיאור: זה אומר שהדברים לא מספיק ברורים.

משה אהרוני: - -יש לך אין סוף מקרים שונים: יש בחורה שנמצאת במקלט בנהרייה, ויש בחור שאחיו גויס למילואים ואמו במצוקה – יש לך עשרות מקרים, ואתה לא יכול להתייחס לכל מקרה באופן פרטני.

משה אהרוני: אתה מוציא כלל.

משה אהרוני: אמרנו שכל מי שעקב המצב הביטחוני- -

מיכאל מלכיאור: בסדר גמור.

משה אהרוני: לגבי השאלה של חבר הכנסת מילר.

משה אהרוני: בשבוע האחרון פונים אליי אישית עשרות פניות של סטודנטים בטלפונים, בפקסים ובאי-מייל – כל אחד עם מקרה אחר, ואנחנו נותנים לכל אחד את התשובות פחות או יותר ברוח המכתב הזה, מנסים להרגיע.

משה אהרוני: גם לנו אין תשובות לכל המקרים, וגם אנחנו לא יודעים כמה זמן זה יימשך- -

מיכאל מלכיאור: זה לא מה שהוא אמר; הוא אמר שחובה עליכם לקבוע תשובות.

מיכאל מלכיאור: זה שאין לכם זאת הבעיה.

מיכאל מלכיאור: הסטודנט רוצה לדעת מה קורה אם המלחמה תגלוש לתקופות ארוכות.

מיכאל מלכיאור: הסטודנט מפסיד גם מועד א' וגם מועד ב' – מה קורה?

משה אהרוני: צריך להתאזר בסבלנות ולראות מה קורה.

משה אהרוני: המוסדות נדרשים להתאים עצמם למציאות הביטחונית, אנחנו לא יודעים כמה זמן זה יימשך.

משה אהרוני: כל מוסד יש לו האחריות לתת פתרונות בהתאם למצב- -

מיכאל מלכיאור: אתם קבעתם את הכללים הללו אחרי הידברות עם הסטודנטים?

משה אהרוני: אני דיברתי אישית עם נציגים של אגודות סטודנטים ועם יו"ר אגודת הסטודנטים.

משה אהרוני: אבל למעשה לקחנו את מה שנקבע בחומת מגן.

משה אהרוני: אז יו"ר ההתאחדות הקודם שגיב אסולין היה חבר בוועדה ויישמנו את זה כאן.

משה אהרוני: היות שביקשתם מאתנו לקיים דיון חירום, כי אנשים נמצאים בחו"ל אז התכנסנו בצורה מהירה.

מיכאל מלכיאור: הסטודנטים לא נמצאים בחו"ל, אפשר היה להזמין אותם לדיון שלכם.

משה אהרוני: לגבי ציון "עובר".

משה אהרוני: אם יהיה מוסד שיחליט לתת ציון עובר בחוג מסוים אנחנו בוודאי לא נתנגד.

אלכס מילר: תמליץ.

משה אהרוני: לא.

משה אהרוני: אנחנו לא נמליץ, אנחנו מתנגדים לזה.

משה אהרוני: אסור לנו להמליץ על זה.

משה אהרוני: כהחלטה גורפת זה לא דבר נכון.

משה אהרוני: יש סטודנטים בתחומים שונים: יש סטודנטים לרפואה, יש סטודנטים שהציון מאוד חשוב להם לממוצע, יש סטודנטים מהנדסה וממשפטים שצריכים ציון סופי שגם קובע איפה הם ילכו לסטז'.

משה אהרוני: אי אפשר להחליט החלטה גורפת לתת ציון עובר, אנחנו מתנגדים לזה.

משה אהרוני: יחד עם זאת, החלטה פנימית של מוסד בתחום כלשהו – מדעי הרוח או החברה או בתחום אחר– אם המוסד יחליט שהוא נותן ציון עובר אנחנו לא נתנגד.

משה אהרוני: אנחנו לא נוציא הנחיה כזאת, כי זה מנוגד לתפיסה העקרונית שלנו.

רעות בר-גיל: עם תחילת האירועים קיימנו שיחות עם כל ראשי האוניברסיטאות והמכללות כדי להגיע להבנות, וכולם בעד.

רעות בר-גיל: זה לא הגיע לרמת רזולוציה של מועד א' וב'.

רעות בר-גיל: המסמך הזה יצא כמה שיותר מהר לפני שמקיימים דיון.

מיכאל מלכיאור: זה לא יצא מהר.

מיכאל מלכיאור: אנחנו ביקשנו מאוד בשבוע שעבר, ולא קיבלנו שום דבר.

רעות בר-גיל: הרעיון הוא כן לקיים דיון עם סטודנטים, עם נציגי האוניברסיטאות ועם המכללות.

מיכאל מלכיאור: למה אתם מחכים?

מיכאל מלכיאור: מה הבעיה לקיים תוך יום דיון כזה?

זבולון אורלב: מתי זה יקרה?

זבולון אורלב: מה הבעיה לקיים תוך יום דיון כזה, אני לא מבין את זה.

רעות בר-גיל: אני לא אמרתי שזאת בעיה, אמרתי שקיבלתי פניות גם מיו"ר ההתאחדות וגם מיו"ר הארגון- -

קריאה: - - -

רעות בר-גיל: אבל הן בעד קונקרטיות, אבל יש כאן המלצות- -

מיכאל מלכיאור: זה הגיע רק מכיוון שאנחנו - - - עובדה שישיבת החירום שכונסה, כונסה רק בגלל ההחלטה שלנו.

רעות בר-גיל: עם תחילת האירועים קיימנו שיחות ביום השני עם כל ראשי האוניברסיטאות והמכללות שהביעו נכונות לסייע ולעזור.

רעות בר-גיל: ביום רביעי או חמישי הונח מסמך גם מגל דאי וגם מאיתי שונשיין על בעיות קונקרטיות שהתגלו בעקבות פניות.

רעות בר-גיל: זה משהו שצריך לטפל בו קונקרטית.

רעות בר-גיל: זה שלב ראשון.

יואל חסון: אני חייב לומר תודה לאל שהדיון הזה מתקיים.

יואל חסון: תוך יומיים שלושה של לחימה יכולנו להבין שמדובר במשהו ממושך ונרחב.

יואל חסון: דבר כזה צריך היה לדרוש דיון מידי ודחוף, לא להרים טלפונים לראשי האוניברסיטאות ולבקש מהם לסייע, זה לא ארטיק שצריך להביא למקלט.

יואל חסון: מדובר בדבר שישפיע מאוד על אחים שלנו- -

זבולון אורלב: נא לא לזלזל בארטיקים.

יואל חסון: לא, אני מאוד מעריך את זה.

יואל חסון: כולנו אנשים צעירים, היינו סטודנטים עד לא מזמן.

יואל חסון: גם שרת החינוך, אני מכיר אותה ויודע שהיא אישה רגישה, ובטח הצוות סביבה שהוא צוות צעיר שהיה סטודנט עד לא מזמן.

יואל חסון: דבר ראשון, מידית, דיון דחוף כי אנחנו מקבלים נייר שכוונותיו חיוביות, אבל צריך לבדוק כמה זמן ייקח עד שזה ייושם בשטח, איך יגיבו לזה ראשי האוניברסיטאות והמכללות- -

מיכאל מלכיאור: היה לנו דיון בשבוע שעבר, ולא היה עוד דיון.

מיכאל מלכיאור: אנחנו דרשנו לקיים דיון חירום- -

יואל חסון: אני יודע, ואני מברך על זה, אבל גם בתוך המשרד צריך היה להתקיים דיון.

מיכאל מלכיאור: אני רוצה לשאול אותך:

מיכאל מלכיאור: אנחנו קיבלנו גם החלטה שייעשו מאמצים עילאיים במשרד החינוך להקים קרן בשביל כל הסטודנטים שנפגעים פה.

מיכאל מלכיאור: הרי יש פה כל מיני תוכניות של עבודה וכיוצא בזה, וגם בעקבות הדיון הקודם סטודנטים, לצערי, עדיין יצטרכו לשלם הרבה כסף כדי ללמוד בישראל.

מיכאל מלכיאור: חלק מהם לא יכולים ללמוד בתקופה הזאת, וזאת פגיעה קשה במיוחד באנשים משכבה סוציו-אקונומית שקשה לה.

מיכאל מלכיאור: אנחנו קיבלנו החלטה שראוי שמשרד החינוך יקים קרן חירום לעזור לסטודנטים.

מיכאל מלכיאור: מה אתם עושים בסוגייה הזאת?

רעות בר-גיל: שלא עובדים?

מיכאל מלכיאור: שנפגעים מהמצב המיוחד הזה.

רעות בר-גיל: הנושא הזה בבדיקה.

רעות בר-גיל: אין לי כרגע דברים קונקרטיים להגיד.

מיכאל מלכיאור: אתם קיימתם דיון על הקרן בכלל?

איתי שונשיין: - - - לא נמצאים פה, יש פה רק המלצות של המל"ג, אין פה החלטות קונקרטיות- - -זה ממש לא בסדר, זה נראה פרטץ' אחד גדול.

מיכאל מלכיאור: תיקחו את זה ברצינות.

רעות בר-גיל: אנחנו לוקחים את זה ברצינות לגמרי.

מיכאל מלכיאור: אז למה לא עשיתם?

רעות בר-גיל: משרד החינוך מתפקד בחודש האחרון במצב חירום.

איתן טבריה: אם זה מצב חירום, אז שהממשלה תגדיר שזה מצב חירום.

מיכאל מלכיאור: זאת לא שאלה של הוועדה.

רעות בר-גיל: זה נראה כאילו אנחנו יושבים בחיבוק ידיים, ולא מעניין אותנו מה שקורה- -

מיכאל מלכיאור: נכון, ה נראה כך.

רעות בר-גיל: אבל זה לא נכון.

מיכאל מלכיאור: אז תסבירי לנו מה עשיתם בעקבות הדיון הקודם בוועדה עם החלטות הוועדה.

רעות בר-גיל: זה המסמך האחרון שיצא למוסדות, כולל שיחות שקוימו עם ראשי האוניברסיטאות, עם רקטורים, עם נשיאים ועם ראש ארגון ור"מ- -

מיכאל מלכיאור: זה אנחנו יודעים.

יואל חסון: את שמה לב מתי זה יצא?

יואל חסון: זה יצא רק מכיוון שיושב הראש ביקש את הדיון הזה.

יואל חסון: הרי לא רק אצלנו נמצאת הרגישות, אלא גם אצלך היא צריכה להיות וגם אצל שרת החינוך.

רעות בר-גיל: - - -

יואל חסון: מדוע המכתב הזה יצא רק ב- 23 בחודש?

יואל חסון: מדוע?

יואל חסון: המלחמה מתקיימת כבר 12 יום.

יואל חסון: מדוע זה יצא רק עכשיו?

יואל חסון: אפילו אנחנו ידענו לבוא לכאן בפגרה.

רעות בר-גיל: העניין הוא שראשי המכללות והאוניברסיטאות ידעו להגיד שכל בעיה תטופל.

רעות בר-גיל: אני יודעת שגם יצא - - -

יואל חסון: זה בצורה של "טובה".

יואל חסון: סטודנטים עומדים ומתחננים שיעשו להם טובה.

יואל חסון: זה מה שהיה עד לפני יומיים.

רעות בר-גיל: זה לא נכון, זאת לא "טובה".

מיכאל מלכיאור: אני מציע שאת תדווחי לשרה את התחושות- -

יואל חסון: אני חייב להדגיש את העניין הזה.

יואל חסון: עד שיצא המכתב הזה לפני יומיים-שלושה, סטודנטים וחברים שלי ושלך עמדו בכניסות לדיקנטים ולמרצים שלהם שייתנו להם "עובר" וייתנו להם זמן ויידחו להם מבחנים.

יואל חסון: הם התחננו כי לא היה אפילו הנייר הזה.

מונה דוידוביץ: אני יושבת ראש האגודה בטכניון.

מונה דוידוביץ: ראשית, אני רוצה לציין את שיתוף הפעולה שלנו עם המוסד.

מונה דוידוביץ: כרגע המוסד עובד בשיתוף פעולה מלא עם אגודת הסטודנטים על כל הבעיות והפתרונות.

מונה דוידוביץ: נוצרה סיטואציה שאנחנו מחכים למל"ג ולמשרד החינוך להוציא דברים קונקרטיים, אבל אנחנו ד סוגרים הכול בתוך המוסד לטוב ולרע.

מונה דוידוביץ: מבחינתנו זה רק טוב.

מונה דוידוביץ: בדיונים האלה התחלנו להגדיר מהן האוכלוסיות שנפגעו.

מונה דוידוביץ: המוסד מקים אתנו ועדה שתחליט בדיוק מהן האוכלוסיות שנפגעו, מה עושים עם האוכלוסיות האלה; ומלבדן, מה עושים עם מקרים של בעיות פרטיות, ואיך נותנים להם מענה.

מונה דוידוביץ: זה בתוך המוסד ובשיתוף פעולה מלא אתנו.

מונה דוידוביץ: אבל נותרו הרבה בעיות.

מונה דוידוביץ: אני פונה למשרד החינוך ולמל"ג כדי לומר שהמלצות זה משהו מאוד נחמד, אבל כל המוסדות שאני מכירה כבר עברו את שלב ההמלצות, אנחנו בשלבים של הדברים הקונקרטיים.

מונה דוידוביץ: לי כרגע יש פתרון נקודתי-קונקרטי מה קורה עם מועדי א, אחר-כך מה קורה עם מועדי ב', ומתי נעשה את מועדי ג'- -

יואל חסון: מתי קיבלתם את ההחלטות האלה?

מונה דוידוביץ: בשבוע האחרון אנחנו בדיונים, וזה נסגר אתמול.

מיכאל מלכיאור: יש כמה מקומות שסגרו- -

מונה דוידוביץ: אם אתם רוצים אנחנו נציג את הפתרונות למועדי א', ב' ו-ג'.

מונה דוידוביץ: אבל הבעיות הן אלה: המועד הנוסף יהיה בסמסטר חורף.

מונה דוידוביץ: כשלסטודנט יש שניים-שלושה מועדים נוספים בסמסטר הוא משקיע את כל המאמצים שלו במבחנים ולא בלימודי הסמסטר, וכסטודנט הלך לו הסמסטר.

מיכאל מלכיאור: יש סיבה למה התקבלה החלטה כזאת?

מונה דוידוביץ: אני יכולה להסביר את התהליך- -

מיכאל מלכיאור: אנחנו לא ניכנס לזה.

זבולון אורלב: מה ההצעה שלך לפתרון?

מונה דוידוביץ: אנחנו מנסים להוביל בטכניון הצעה לתת שלוש אופציות לכל סטודנט; האופציה הראשונה היא מה שחבר הכנסת אלכס מילר הקריא קודם – לכל סטודנט יש שני מועדים מתוך שלושה: מועד א', מועד ב' וגם מועד ג' שנכנס לסמסטר.

מונה דוידוביץ: ואז האוכלוסייה שאומרת שהיא הייתה בחו"ל, עבדה או לא יכלה לגשת כי הייתה בצפון באמת יכולה לקבל מועד למבחן בסמסטר.

מונה דוידוביץ: אם אי-אפשר לקבל את המועד הזה, אז ציון עובר הוא לא משהו שיכול להרוג בן אדם.

מונה דוידוביץ: אם רקטור או דיקן בפקולטה לרפואה לא רוצה ציונים עוברים זה בסדר ולגיטימי- -

איתי שונשיין: יש חוגים שכן אפשר לעשות את זה.

מונה דוידוביץ: בוודאי.

מונה דוידוביץ: אבל יש גם קורסים – לא רק חוג שלם – בתוך החוג שגם בהם אסור לגעת וצריך את הציון הזה.

מיכאל מלכיאור: כשניסחנו את ההמלצות בשבוע שעבר, מאחר שלא רצינו לפגוע בחופש האקדמי והבנו שיש קורסים שאין אפשרות לעשות את זה, המלצנו שישקלו את זה לפי העניין ולפי החלטת כל קורס וקורס.

מיכאל מלכיאור: בכך שלא הזכרתם את זה בכלל הוצאתם את זה מכלל אפשרות.

מיכאל מלכיאור: אתה אומר שאם זה יקרה אתם לא תתנגדו, אבל יכולתם גם לכתוב את זה.

תומר דיטר: אני יו"ר הוועדה האקדמית של אגודת הסטודנטים בטכניון.

תומר דיטר: העבודה שלנו במיוחד עם מנהל לימודי ההסמכה שהוא מנהל בית הספר של התארים הראשונים היא עבודה מעולה.

תומר דיטר: מיום חמישי, מהקטיושה הראשונה בחיפה, יש פגישות וטלפונים כל יום.

תומר דיטר: הדבר היחיד שאנחנו מצפים מהמל"ג וממשרד החינוך הוא החובה לקיים ועדות לבדיקת מקרים מיוחדים.

תומר דיטר: יותר נכון, אין פה "מיוחד", כולם יהיו מיוחדים: יש צפונים, יש אמא בהיסטריה, יש מילואים – צריך שכל מוסד יקים ועדה מהסוג הזה ויפרסם את המסקנות ואת הצרכים שלו.

תומר דיטר: איך הם עושים את זה?

תומר דיטר: בחופש האקדמי שלהם, בהחלטות שלהם ולפי מדיניות הוועדה.

תומר דיטר: דבר שני, חשוב מאוד לקבוע לוחות זמנים שמסיימים את התהליך.

תומר דיטר: התהליך שלכם נגמר עד השבוע החמישי בסמסטר א', וזהו.

תומר דיטר: עד השבוע החמישי או השישי או תאריך מסוים שאומרים שמסיימים עם מועדי א' ב' וגומרים עם זה.

תומר דיטר: אין פגיעה מתמשכת נוספת בסמסטר א'.

תומר דיטר: אם להיות קונקרטיים, אנשים לא ייצאו מזה עד סמסטר ב' כי זה ידחוף להם את הבחנים, הם יבטלו קורסים, הם ישקיעו בסיום הסמסטר, וזה יימשך, וכולנו גם עושים מילואים בסמסטר א'.

תומר דיטר: נושא הסיוע הכספי הוא נושא שחורה לי לא בתור יושב ראש ועדה אקדמית, אלא בתור חבר באגודת סטודנטים שרואה מה קורה.

תומר דיטר: אנשים שמתכננים עבודה זה אנשים שהכסף הזה הולך לממן אחר-כך את הסמסטר הבא.

תומר דיטר: אמרו לי שזה כנראה לא יקרה, ושלא אסמוך על זה שאני אומר את זה בוועדות בכנסת, ומשהו יסתדר- -

מיכאל מלכיאור: לא כל אחד חייב לחזור על דברים שנאמרו.

מיכאל מלכיאור: זה מאוד חשוב.

מיכאל מלכיאור: אנחנו קיבלנו את התיאור בשבוע שעבר, ולכן ציפינו ממשרד החינוך לדון בזה לפחות.

מיכאל מלכיאור: אני מבין שזה לא דבר פשוט, אבל צריך להבין את המצוקה העמוקה.

מיכאל מלכיאור: זה קודם כל דרישה כלפי האוצר שברור שצריך להיכנס עם הרבה סכומים ולפצות הרבה מאוד אוכלוסיות.

מיכאל מלכיאור: הפגיעה בסטודנטים היא חמורה מאוד, והאוצר חייב לבוא לקראתם.

דנה רייזין: אני מאגודת הסטודנטים באוניברסיטת תל-אביב.

דנה רייזין: המסמך הזה נותן הנחיות כלליות ורוח.

דנה רייזין: רוח כבר יש לנו, קיבלנו כבר רוח מראשי האוניברסיטאות, אנחנו לא צריכים רוח.

דנה רייזין: רוח אומר שסטודנטים יצטרכו להמשיך לבקש מכל מיני סוגים של ועדות שמאוד חשוב שיוקמו, אבל סטודנט עדיין צריך להגיש ועדה.

דנה רייזין: לעומת זאת, כשסטודנט יוצא למילואים יש באופן אוטומטי דברים שהוא מקבל, וכאן הוא לא מקבל דברים אוטומטיים.

דנה רייזין: הוא רשאי לגשת למרצה ולבקש, והמרצה בחו"ל בסמסטר קיץ; הוא רשאי לקבל פטור משכר לימוד של סמסטר א', אבל בסמסטר קיץ הוא משלם פי שלושה.

דנה רייזין: יש כאן הרבה דברים שאין לנו מענה עליהם.

דנה רייזין: אנחנו צריכים תשובות, ויותר מזה: יש הרבה סטודנטים מאוניברסיטת תל-אביב שנמצאים בצפון, ולכן מי מוגדר?

דנה רייזין: למי מגיע?

דנה רייזין: למי לא מגיע?

דנה רייזין: סטודנט באוניברסיטת תל-אביב שאבא שלו או אחיו או החברה שלו גויסו, והוא לא מסוגל להיבחן – האם הוא נכנס להגדרות האלה או לא?

מיכאל מלכיאור: זאת הייתה השאלה שלי.

מיכאל מלכיאור: אתה יכול לענות?

משה אהרוני: ברוח ההצעה שבכל מוסד תוקם ועדה שתחליט על המקרים השונים, אני רוצה לומר שגם הכוח שלנו במועצה להשכלה גבוהה הוא מוגבל.

משה אהרוני: אנחנו יכולים להוציא הנחיות ולקרוא וכדומה.

משה אהרוני: אני מציע שראשי אגודות הסטודנטים ייפגשו עם כל הנהלה של כל מוסד כדי לשבת על הדברים האלה ויבקשו תשובות- -

דנה רייזין: אבל ההמלצות שלכם יעזרו לנו להידבר אִתם.

קריאות: - - -

איתן טבריה: אבל אם אצלי אין יחסים טובים?

מיכאל מלכיאור: במקומות שהכול מסודר כמו בטכניון, וביום הראשון ישבו והבינו שצריך לתת פתרונות, לא צריך המלצות לא שלך ולא שלי.

מיכאל מלכיאור: יש אולי דברים משותפים שצריך לקבל עליהם החלטות,כ מו סיוע כספי, למשל, אבל את כל שאר הדברים הם יודעים לפתור בתוך המוסד.

מיכאל מלכיאור: הבעיה היא במוסדות שאין או שההידברות יותר קשה, הם לא מבינים בעצמם שצריכים להקים מיד ועדה למקרים מיוחדים ולא להביא הנחיות שיהיו ברורות לסטודנטים.

מיכאל מלכיאור: שם צריך אתכם.

מיכאל מלכיאור: שם זה חשוב, לא במקום שיודעים לפתור את הבעיות.

מיכאל מלכיאור: לכן דברים יותר ברורים וחד משמעיים היו עוזרים כמו שדנה אומרת.

משה אהרוני: אני מוכן באופן אישי לדבר עם ראשי מוסדות שיש אצלם בעיה, או להביא לכך שבכירים במל"ג ידברו עם ראש המוסד.

משה אהרוני: אנחנו נותנים לכם את כל הגיבוי.

ניר שוחט: אני יו"ר אגודת הסטודנטים במכללת תל-חי.

ניר שוחט: אני מתגורר בקיבוץ דפנה, הוריי גרים בצפת.

ניר שוחט: אני רוצה לתאר לכם את המצב בצפון, כי אני לא מאמין שאתם באמת מבינים מה המצב שם.

ניר שוחט: כשנפתחה המלחמה סגרו את המכללה.

ניר שוחט: היה אמור להיות לי מבחן של שעתיים, ואז התבטל הכול ושלחו כל אחד למקום שלו.

ניר שוחט: בתל-חי כ- 60% אינם תושבי המקום.

ניר שוחט: כולם מתגוררים בקיבוצים הסמוכים לתל-חי או בקריית שמונה וסביבותיה.

ניר שוחט: רוב האנשים חזרו לאזור תל-אביב.

ניר שוחט: המכללה עובדת אתנו בשיתוף פעולה מלא, ולכן אמרתי שלאו דווקא שיתוף פעולה זה מספיק.

ניר שוחט: מצאנו פתרון יצירתי: המכללה הגדילה ראש ובחנה איפה אפשר לקיים את מועדי א'.

ניר שוחט: בשיתוף עם אוניברסיטת תל-אביב הגיעו להחלטה שבתאריכים 30 ביולי עד 10 באוגוסט יתקיימו מבחנים של מועד א'.

ניר שוחט: אבל זה לא פותר את הבעיה: יש סטודנטים שנמצאים במילואים, יש סטודנטים שנמצאים במקלטים; אני תושב צפת, המשפחה שלי נמצאת בצפת.

ניר שוחט: איך אני יכול להתרכז וללמוד למבחנים שמתקיימים בתל-אביב?

ניר שוחט: הנסיעה, איפה נישן?

ניר שוחט: נאמר שמצאו לי מקום לינה – אני יכול ללמוד במקום של מישהו אחר?

ניר שוחט: אין לי התנאים הבסיסיים כדי לשבת וללמוד.

ניר שוחט: איפה כל חומר הלימוד שנשאר בצפון?

ניר שוחט: אמא מתקשרת אליי שהבן שלה חטף קטיושה בצומת עמיעד כי הוא היה צריך להביא את החומר שלו בגלל הלחץ שב- 30 ביולי יש מועד א'.

ניר שוחט: מועדים חריגים אי-אפשר.

ניר שוחט: סטודנטים בחודשים האלה בונים את עצמם כדי לקיים את עצמם בשנה הבאה.

ניר שוחט: אנחנו במצב של אי ודאות.

ניר שוחט: אתם צריכים לצאת מפה באמירה שהמל"ג תומך בפטורים ממבחנים.

ניר שוחט: בלי המלצות, בלי "כן נכון" או "לא נכון" – זה קשקוש.

ניר שוחט: אתם צריכים להגיד שאתם המל"ג תומכים בפטורים ממבחנים.

ניר שוחט: אצלנו במכללת תל-חי גם נשיא המכללה בעד הגישה הזאת, אבל מכיוון שזאת מכללה קטנה הוא מפחד שהתואר שלו יאבד מהערך שלו.

ניר שוחט: סטודנט שמסיים תואר ראשון ורוצה להגיע לאוניברסיטה לתואר שני, ישאלו אותו מה הפטור הזה, ולא יעניין אותם שהייתה מלחמה, ירצו לראות ציונים.

ניר שוחט: חייבת לצאת אמירה מהמל"ג- -

זבולון אורלב: אתה חושב שאם המל"ג ייתן, האוניברסיטה בירושלים תתחשב בפטור הזה?

ניר שוחט: די באמירה כללית, לא "ממליצים"- -

זבולון אורלב: אל תחיה באשליות שאם המל"ג אפילו יורה לתת פטור שאלה שצריכים לקבל אותך לתואר שני באוניברסיטה העברית יתחשבו בפטור הזה.

זבולון אורלב: יגידו לך להפסיק לבלבל את המוח וללמוד.

ניר שוחט: אז המצב הוא לא רגיל, זה לא טוב, זה מצב לא נכון ולא תקין.

ניר שוחט: להחליט - אולי בעוד שבוע או שבועיים.

ניר שוחט: כסטודנטים הזמן הזה יקר לנו.

ניר שוחט: בתקופה הזאת אנחנו עובדים וחוסכים כסף לשנה הבאה.

ניר שוחט: בתקופה הזאת אנשים טסים לארצות-הברית כדי לעבוד ולחסוך הרבה כסף כדי לממן את הלימודים שלהם.

ניר שוחט: לדחות אותנו בעוד חודש, ואם יהיה מבחן או לא, ואי-אפשר להתכונן למבחנים האלה זה לא לעניין.

ניר שוחט: צריכה לצאת מכאן אמירה בתמיכה של כל המכללות בכל הארץ, לא רק בצפון: גם מאוניברסיטת ירושלים ומכל האחרות.

איתי שונשיין: כמו ששמענו יש המון המלצות.

איתי שונשיין: זה דבר טוב, אבל צריך יישום בשטח.

איתי שונשיין: לכן ראוי שבפעם הראשונה שרת החינוך תיפגש עם ראשי המוסדות בצפון מכיוון שזאת הבעיה האקוטית ביותר.

איתי שונשיין: צריך להיפגש, ולא לדבר בטלפון גם עם נציגי הסטודנטים כדי לחפש פתרון מידי לבעיה הזאת.

איתי שונשיין: או לתת פטור או להגיד שיהיו מועדי ג' וסיוע נוסף.

איתי שונשיין: מדובר ב- 50 אלף סטודנטים, והם מקבלים כרגע את המידע שלהם מהאינטרנט.

איתי שונשיין: יש מידע סותר, אנשים לא יודעים בדיוק מה הולך להיות, נכנסים ללחץ וזאת בעיה.

איתי שונשיין: לכן אני קורא לך, רעות, לפנות אל השרה ולבקש ממנה להיפגש עם ראשי המוסדות בצפון יחד עם נציגי הסטודנטים, לפרוט את הבעיות ולהוריד את זה לשטח- -

רעות בר-גיל: - - -

איתי שונשיין: - - ואני מאוד מקווה שזה יקרה.

איתי שונשיין: ההמלצות של המל"ג טובות, ויחד עם זאת צריך למצוא פתרונות קונקרטיים כי אנחנו נמצאים כבר אחרי הזמן.

איתי שונשיין: לעניין הסיוע הסוציו-אקונומי לסטודנטים שמשרתים במילואים ולסטודנטים שגרים בצפון:

איתי שונשיין: לא בכדי בישיבה האחרונה אמרתי שיש בעיה כי ככל שהזמן יעבור, ואנחנו לא יודעים בדיוק מתי זה יסתיים, ייקלעו לבעיות מאוד קשות בשכר לימוד ובשכר דירה ובבעיות כלכליות אחרות שיש להם.

איתי שונשיין: יש יוזמה לפטור מחודש עבודה ולתת הקלה בחודש עבודה או לשלם חודש עבודה לכל התושבים בצפון.

איתי שונשיין: אני מאמין שצריך להחיל את זה גם על סטודנטים, ויותר מזה – לסייע בקרן מלגות ממשלתי דרך משרד החינוך או בדרך אחרת.

איתי שונשיין: אבל זה צריך להיעשות עכשיו.

רעות בר-גיל: הסטודנטים הם חלק מכל הסכם שאמרת.

איתי שונשיין: יש עוד בעיות שסטודנטים לא יכולים לעבוד בגללן, ולכן צריך לחשוב על קרן מלגות שתסייע באותה תקופה.

איתי שונשיין: אבל הדברים צריכים להיעשות כבר עכשיו, אין לנו הזמן הזה, אתם צריכים להבין שהסטודנטים בלחץ- -

מיכאל מלכיאור: זה לא אותו דבר כמו כל עובד אחר.

מיכאל מלכיאור: שר האוצר יכול להגיד שעובד ממשלתי יקבל את שכרו.

מיכאל מלכיאור: אבל פה מדובר על סטודנטים.

מיכאל מלכיאור: אף אחד לא ישלם להם את העבודה שהם לא עשו.

מיכאל מלכיאור: הם לא נכנסים להסדרים הכלליים.

מיכאל מלכיאור: לכן המצוקה הרבה יותר גדולה כי העבודה בקיץ מממנת את כל השנה.

מיכאל מלכיאור: לכן המצב הוא הרבה יותר קשה לסטודנטים מאשר למגזרים אחרים שיקבלו את שכרם כרגיל גם אם לא יגיעו לעבודה.

זיו חורב: מועצת ראשי המכללות האקדמיות התכנסה כבר ביום חמישי לדון במצב הזה.

זיו חורב: היו שם גם נציגי המכללות הסובלות ביותר, הן בדרום וגם בצפון.

זיו חורב: צריך לזכור שגם מכללת ספיר סובלת יום-יום.

זיו חורב: שם הלימודים מתקיימים אמנם, אבל תדמיינו מבחנים תחת קסאמים.

זיו חורב: לא נעים להיבחן.

זיו חורב: פורום ראשי המכללות התכנס כדי לדון בזה.

זיו חורב: מעבר לרוח, ההחלטות הן בהחלט כמו שדובר כאן: קיום ועדות הוראה חריגות ובתדירות גבוהה כדי לאפשר.

זיו חורב: ברור לנו שזה לא יפתור את בעיית המוסדות הסגורים.

זיו חורב: כנציגת ראשי המכללות אני רוצה לומר שזה לא רק רוח הדברים.

זיו חורב: הכוונה היא גם לגלות רגישות שתאפשר לסטודנטים לסיים את שנת הלימודים בצורה התקינה ביותר.

זיו חורב: דווקא חוסר ההגדרה מי נכלל בקטגוריה של זכאי מאפשר לענות על השאלה ששאלת קודם:

זיו חורב: אם אמא שלי גרה בצפת ואני תלמיד בתל-אביב – אני זכאי או לא זכאי?

זיו חורב: אם נתחיל להגדיר לפי סוגי קרבה אנחנו תהיה לנו בעיה מאוד קשה.

זיו חורב: אני מצטרפת לעמדתו של משה אהרוני ושל המל"ג להשאיר את הסוגייה הזאת פתוחה עם הצהרה של גמישות מלאה- -

מיכאל מלכיאור: יש פה הצהרה בעל פה.

מיכאל מלכיאור: זה חשוב, אבל לא כתוב במסמך.

גל דאי: הדברים נאמרו פה בצורה ברורה.

גל דאי: כל מה שנאמר פה מגיע מהפניות של הסטודנטים, והבעיות מגוונות.

גל דאי: אני עוקב אחר פעילות המל"ג והיחס שלה למוסדות כמי שמכוונת את המדיניות של ההשכלה הגבוהה אני יודע שתמיד ידעתם איך להשתמש בכוח הזה, אבל כרגע יש חוסר אונים במערכת.

גל דאי: גם המוסדות עצמם לא רוצים לקחת אחריות ולהחליט בעצמם.

גל דאי: לדעתי, זאת המצוקה שבאה מהשטח.

גל דאי: במוסד כזה או אחר מצליחים למצוא פתרון, אבל הבעיה עדיין נמשכת.

גל דאי: המל"ג צריך להיכנס בעניין הזה בצורה קצת יותר מסיבית ולבחון את העניינים לעומק.

גל דאי: כרגע אנחנו במלחמה, גם משרד החינוך וגם המל"ג, ואם צריך להוציא עכשיו צווי 8 לאנשים ולהקים ועדה שתקים זרוע ביצועית של טלפנים שמקבלים את הפניות של הסטודנטים ויוצרים קשר עם המוסדות עצמם כדי ליצור סנכרון, זה מה שצריך להיות.

גל דאי: כי אני בטוח שהבעיות במוסדות דומות, וברגע שנאחד אותם לגוף אחד, ולא כל אגודה או כל נציג ידברו עם נשיא מוסד, ואם הוא ביחסים טובים אתו אז נפתור דברים, ואם לא אז לא.

גל דאי: אלא להקים מחר בבוקר זרוע ולהוציא קריאה מוועדת החינוך להקים זרוע כזאת שתקבל את כל הפניות ותהיה בקשר עם כל המוסדות לאורך זמן.

גל דאי: אנחנו לא יודעים מתי המלחמה תיגמר ואני מאמין שהריקושטים והבעיות שמצטברים כרגע יימשכו עד סוף השנה הבאה.

גל דאי: עדיין לא ייפתרו כל הדברים וייווצרו הרבה בעיות.

גל דאי: אני מוסיף את העניין הסוציו-אקונומי שאיתי דיבר עליו.

גל דאי: לזרוע הביצועית צריך להכניס גם את הנושא הזה ולפתור אותו באופן פרטני.

גל דאי: כן, במלחמה יש דרישות הרבה יותר גבוהות מאשר בשגרה וצריך לפתור את הבעיות נקודתית לכל סטודנט כדי שנוכל להמשיך לעתיד נורמלי מהמלחמה הזאת.

איתן טבריה: לי יש דברים שאני רוצה לחזק.

איתן טבריה: השקט והחזרה לשגרה בצפון זה גימיק תקשורתי – ואני בכוונה קורא לזה "גימיק תקשורתי", כי הוא לא קיים בצפון.

איתן טבריה: רוב העסקים בצפון לא עובדים.

איתן טבריה: לאחר שהוחלט באוניברסיטת חיפה להחזיר את הסגל לעבודה, נזרק לשם טיל בקו אווירי של 200 מטר, וכל האוניברסיטה חזרה לבתים.

איתן טבריה: הבעיה היא שלא מגדירים את זה כמצב חירום, ואף אחד לא מוכן לקחת על עצמו שום דבר.

איתן טבריה: המילה פה היא מלחמה, אבל אם זאת מלחמה צריך להגדיר מי נפגע.

איתן טבריה: המדינה צריכה להחליט שהמצב הוא מצב חירום, והוא יוכל להוביל אותנו לתשובות שאנחנו נוכל לתת לסטודנטים.

ניר שוחט: הבעיה היא של סטודנטים משנה ג' שצריכים להציג את הציונים לתואר שני.

ניר שוחט: בגלל זה יש לחץ להגיע בחירוף נפש לצפון כדי לקחת את הציוד מאזור הצפון כדי לעשות את המבחנים במועדים האלה- -

מיכאל מלכיאור: הבנו את הנקודה, היא עלתה גם בשבוע שעבר, וזה רלוונטי מאוד.

תמר שחורי: סטודנטים שלנו נפגשו וניסו לסיים את התואר.

תמר שחורי: ברגע שזה - - - עד אוגוסט אתה נחשב מסיים תואר.

תמר שחורי: פשוט שיאריכו את הקיץ כדי שיוכלו לסיים עם כולם.

זבולון אורלב: כמה הערות קצרות: שגיתם שישבתם בתוך עצמכם ולא קראתם לראשי אגודות הסטודנטים לשבת יחד עמכם כדי לגבש את ההמלצות כי אתה שומע כאן כמה הערות שהיו ודאי משתנות.

זבולון אורלב: אני מציע גם להבא לעשות את הדברים האלה בשיתוף הסטודנטים כמו שהמועצה להשכלה גבוהה, יש בה – לא לחינם – נציגי סטודנטים.

זבולון אורלב: דבר שני, צריכה להיות החלטה חד משמעית של החלת אמנת חומת מגן על התקופה הנוכחית.

זבולון אורלב: הדברים כאן מגומגמים, הם לא חד-משמעיים.

זבולון אורלב: צריך לומר בשפה ברורה: זאת ההחלטה.

זבולון אורלב: דבר שלישי, התעלמתם מהסטודנטים המגויסים מכל האוניברסיטאות שעליהם צריך להחיל גם חד-משמעית את אמנת חומת מגן.

זבולון אורלב: צריך לומר את זה בצורה ברורה כדי שלא יטעה מישהו ויחשוב שאותה אמנה לא חלה גם היום.

זבולון אורלב: אני מציע שההסדרים האלה יחולו על כלל הסטודנטים שלומדים במוסדות החינוך שנמצאים מעל קו חיפה, קריות, עפולה וטבריה.

זבולון אורלב: וכן חלים ההסדרים האלה על כל הסטודנטים שגרים באזורים האלה ולומדים במוסדות אקדמיים אחרים.

זבולון אורלב: כך תהיה לנו הגדרה מדויקת על מי ההוראות האלה חלות.

זבולון אורלב: אני מאוד ממליץ לקבל את מה שאמרו הסטודנטים שתהיה ועדה מוסדית בכל מוסד שמוסמכת על-ידי המל"ג ליישם את כל ההסדרים האלה במקום ובתנאים שקיימים בכל מקום שלא יחשוב מישהו שהדברים נתונים לטוב לבם של המרצים.

זבולון אורלב: למדנו מהניסיון בחומת מגן שזה לא כך, צריכה להיות סמכות מוסדית שמורכבת מהנהלת האוניברסיטה ומראשי האגודה.

זבולון אורלב: בעניין נושא הפרסום לסטודנטים: האינטרנט הוא מכשיר טוב, אבל צריך גם לפרסם זאת בעיתונות ובכלי התקשורת ההמוניים.

זבולון אורלב: בטלוויזיה יש רצועות שרצות למטה עם אינפורמציה; פיקוד העורף מפרסם בערוץ 33 הוראות כל שעה עגולה.

זבולון אורלב: תשתמשו גם בכלי התקשורת ההמוניים, לא להסתמך רק על האתר שלכם ועל האתרים המוסדיים.

זבולון אורלב: זה יכול להוריד הרבה מאוד דאגות וחרדות.

זבולון אורלב: תודה.

יואל חסון: אני רוצה להציע כמה הצעות מעשיות לעבור את התקופה הזאת.

יואל חסון: קודם כל אני מציע שהוועדה תיתן קול קורא לשרת החינוך לתפוס מנהיגות ולהוביל את כל העניין גם מול המל"ג ומול הסטודנטים- -

איתן טבריה: שלחה את העוזרת שלה, זה מראה על רצינות.

יואל חסון: הדברים יעברו אל השרה.

מיכאל מלכיאור: אני מבקש לא לרדת לרמות אישיות.

מיכאל מלכיאור: אנחנו צריכים לצאת בקול קורא ברור מטעם הוועדה לשרת החינוך ולבקש ממנה שכזרוע ביצועית בתחום הזה תתפוס מנהיגות.

מיכאל מלכיאור: כמו ששרי הממשלה כל אחד בתחומו קשור למה שקורה במלחמה: שר הבריאות, שר הביטחון וגם שרים אחרים, גם לשרת החינוך יש הנושא שנוגע לה באופן ישיר, והיא צריכה לתפוס מנהיגות.

מיכאל מלכיאור: הנייר שהוצאתם הוא בכיוון חיובי, אבל הוא קצת חלש בנחרצות שלו, וכמו שחבר הכנסת אורלב אמר, ראוי ליישם את מה שבוצע בחומת מגן.

מיכאל מלכיאור: זה יכול היה לפתור הרבה בעיות בכיוון הזה כדי להוריד כמה שיותר סימני שאלה, כי יש לנו, לצערי, ניסיון מהפעם הקודמת.

מיכאל מלכיאור: יכול להיות שזה יחסוך לנו הרבה מאוד בעיות שקיימות היום לסטודנטים מול הסגל.

מיכאל מלכיאור: נוסף לכך, אני מציע לאיתי ולגל לפתוח מוקד טלפוני שסטודנטים יוכלו להגיע אליו- -

גל דאי: יש לנו, אבל אין לנו תשובות.

דפנה כהן: גם אנחנו עשינו את זה בתל-אביב.

יואל חסון: אני לא מבקש את זה עם תשובות.

יואל חסון: הרי פה גם המל"ג וגם שרת החינוך מצהירים שהולכים לקראת הסטודנטים, ושזה עובד והכול בסדר.

יואל חסון: לפעמים צריך להביא הוכחות מהשטח ולהראות שהמערכת לא עובדת.

יואל חסון: גם לכם יש דרך יותר טובה להביא את ההוכחות האלה- -

גל דאי: מה שמציגים פה זה עובדות קונקרטיות.

יואל חסון: אתם תחליטו איך לעשות את זה.

יואל חסון: גם אם משה והמל"ג יחליטו שהם מאמצים את אמנת חומת מגן צריך לבחון אם זה עובד בשטח.

יואל חסון: כמו שאמרתם, זה לא דבר שנדע אותו בימים הקרובים, יהיו השלכות גם לעוד שבועות.

יואל חסון: לכן אני מציע שתייצרו לעצמכם מוקד שיכול לרכז בעיות לא רק פרטניות, אלא בעיות מוסדיות, ושם יוכלו לטפל בהן נקודתית.

יואל חסון: אני מאמין באמונה שלמה שהשרה צריכה לקחת מנהיגות בתחום הזה כמו שכל שר אחר לקח מנהיגות בתחום שנוגע לו במלחמה.

יואל חסון: אני מאמין שהיא יכולה, היא שרה.

יואל חסון: כמו שהיא לוקחת מנהיגות לגבי מצב מערכת החינוך, אז גם פה.

יואל חסון: מערכת החינוך של ההשכלה הגבוהה מתקיימת וקיימת וחיה ובועטת, ולכן אני מצפה ששרת החינוך תפגין מנהיגות ותיקח על עצמה גם את ביצוע המסקנות שיהיו לגבי ההקלות וגם תוביל את זה.

יואל חסון: זה הכי נכון גם בשבילה להוביל את זה ולהיות מי שמגינה על זה.

רעות בר-גיל: - - -זה לא עניין של הוצאת מסמך- -

יואל חסון: ממש לא, צריך לבדוק שזה עובד.

רעות בר-גיל: זה הכיוון.

יואל חסון: כשוועדת חינוך פונה אל שרת החינוך יש לזה משמעות.

יואל חסון: יושבת פה נציגת השרה, אנחנו נבדוק את זה ונעקוב אחר הביצוע.

איתן טבריה: צריך לוח זמנים.

מיכאל מלכיאור: אני לא זוכר שנתתי לך זכות דיבור.

מיכאל מלכיאור: הייתה לך זכות דיבור ואמרת את זה אז.

אלכס מילר: החבר'ה מצפים שנצא מפה עם דבר סופי כי הם נמצאים בשטח ומתמודדים עם הסטודנטים, ויש כמה דברים שאני רוצה להציע.

אלכס מילר: קודם כל חשוב באמת להקים ועדות בכל מוסד כדי שידונו על כל מקרה.

אלכס מילר: אני אשמח אם גם המל"ג תרכיב ועדה כזאת שתרכז את כל הדברים שמתקבלים בכל המוסדות.

אלכס מילר: כמו יואל, גם אני מציע לכם לפרסם מספר טלפון שאליו יוכלו להתקשר הסטודנטים ולקבל מידע אקדמי, לא מארגוני הסטודנטים שצריכים להתעסק בדברים אחרים, אלא מכם – אתם המל"ג, אתם תיתנו את המידע.

משה אהרוני: - - -

אלכס מילר: תיתנו מידע מה קורה בתוך המוסדות, מה קורה במבחנים.

אלכס מילר: מבחינת לוח הזמנים, אני מציע להרכיב ועדה שתפרוס את הזמנים ואת אפשרויות ההתרחשות: מה קורה אם לא נפתחו מוסדות, מה קורה במוסדות, מה קורה מבחינת המבחנים.

אלכס מילר: ככה תהיה לכם מפה, וככה תוכלו גם לעבוד.

אלכס מילר: כי אם תחשבו שמה שיקרה בעוד שבועיים לא יקרה היום, לא תצאו מזה בחיים.

אלכס מילר: תפרסו את זה עד פתיחת שנת הלימודים הבאה.

אלכס מילר: כך גם לגבי בחינת מצבם הכלכלי של הסטודנטים: תבחנו כל סטודנט.

אלכס מילר: אם יש סטודנט שיושב חודשיים במקלט ולא יכול לעבוד, ואחר-כך הוא צריך להיבחן, תשקלו אתם יחד עם משרד החינוך עזרה בשכר הלימוד לאנשים שמגיע להם; אם הוא לא עבד חודש – תורידו 3,000 שקל משכר הלימוד וכך הלאה.

אלכס מילר: אבל חייבים להתקדם עם זה.

אלכס מילר: אתם לא יכולים להשאיר ציבור של 45 אלף איש באוויר.

אלכס מילר: אני בתור איש מילואים הייתי מקבל את זה.

אלכס מילר: גם אמנת הסטודנטים לא נכתבה למוסדות שהיו בעד, אלא למוסדות שהיו בהם בעיות.

אלכס מילר: היו מוסדות שהכול היה בסדר, וסטודנטים במילואים היו מקבלים מה שמגיע להם, אבל יש מוסדות שתמיד היו בהם בעיות, ובשבילם נכתבה האמנה, ובחוסר ברירה הם חתמו.

אלכס מילר: אתם צריכים לבוא לחבר'ה האלה ולהראות להם מה החלטתם כי בסופו של דבר את הטלפונים הם מקבלים ולא אתם.

אלכס מילר: אני מציע גם לא לשלול פטורים וציוני "עובר" לסטודנטים.

אלכס מילר: כך אנחנו נקבל מפה אקדמית עד פתיחת שנת הלימודים הבאה.

מונה דוידוביץ: אני רוצה להתייחס לנוכחות של פיקוד העורף.

מונה דוידוביץ: הטכניון ואוניברסיטת חיפה חזרו לעבודה רק מבחינה אדמיניסטרטיבית, שזה כ- 40% מאנשי הטכניון.

מונה דוידוביץ: לדעתי, זה גם שיעור החוזרים לעבודה באגודה.

מונה דוידוביץ: לי יש בעיה עם זה, ואני אשמח אם תתייחסו מה אני עושה עם האנשים ששואלים אותי מה קורה להם בדרך, לאחר שנפל טיל בדרך אתמול; מה אני עושה עם אנשים שבבניין שלי- -

מיכאל מלכיאור: לשכב ליד המכונית.

מיכאל מלכיאור: אתמול היינו בצפון, וכל הזמן שכבנו ליד המכונית.

חיליק סופר: פיקוד העורף לא מחייב אנשים לעבוד, הוא קובע מדיניות באיזה מקום מותר לעבוד ולשהות.

חיליק סופר: אם 40% מהאנשים לא מגיעים לעבודה אין לנו כלי של סנקציות.

חיליק סופר: ריתוק משקי למקצועות חיוניים נקבע בידי שר התמ"ת, או ראש הרשות המקומית יכול לחייב עובדים מסוימים להגיע לעבודה.

חיליק סופר: לא השתנה שום דבר במדיניות המיגון.

חיליק סופר: חוץ מאשר בקו העימות אנחנו מאפשרים ללכת למבנים, לסופר-מרקטים – כל מקום שהוא סגור ומגון.

חיליק סופר: להפך, אנחנו מעודדים את זה; היות שהמצב הזה עלול להימשך עוד הרבה מאוד זמן אנחנו לא רוצים להשבית את המשק ולאפשר את מקסימום הפעילויות.

חיליק סופר: כל עוד זה עומד במדיניות המיגון.

חיליק סופר: השאלה האם לחייב איש כזה או אחר היא לא במנדט של פיקוד העורף.

חיליק סופר: הוא לא מנהל את המדינה, וטוב שכך.

חיליק סופר: הוא לא קובע מי ילך לעבוד ומי לא.

זבולון אורלב: האזרח צריך להבין האם פיקוד העורף ממליץ שאדם ייסע מקצה אחד של העיר כל יום עד חיפה, למקום העבודה שלו; זאת ההמלצה?

זבולון אורלב: מצד אחד אומרים לאנשים לשהות במרחבים מוגנים ולצאת "לצורך".

זבולון אורלב: "לצורך" זה לקנות חלב.

זבולון אורלב: האם ההמלצה של פיקוד העורף היא שכל אדם ייסע במרחב חיפה לעבודתו?

חיליק סופר: בהחלט כן.

חיליק סופר: אנחנו מאפשרים שחיים יהיו הכי קרובים למציאות.

חיליק סופר: אם מישהו עובד בסופרמרקט או בדואר, שילך לסופרמרקט או לדואר; מי שעובד באוניברסיטה שילמד שם.

חיליק סופר: התשובה של פיקוד העורף היא חד-משמעית – כן.

זבולון אורלב: אני לא שומע את זה בתדריכים שלי.

חיליק סופר: גם אלוף הפיקוד אמר את זה, אני יכול להראות לך את זה כתוב.

זבולון אורלב: הרוח של דבריכם היא רוח שונה לחלוטין.

מיכאל מלכיאור: אני מברך ומודה על כך שהמל"ג וות"ת נכנסו לדיונים והמליצו המלצות.

מיכאל מלכיאור: הם בכיוון הנכון.

מיכאל מלכיאור: אני מציע שתהיינה החלטות ברורות מי הם הסטודנטים בהסדר הזה.

מיכאל מלכיאור: חבר הכנסת אורלב הציע נוסחה, וזה נשמע מאוד הגיוני שכל אחד יידע בדיוק.

מיכאל מלכיאור: דבר שני, שכל מוסד ומוסד מבין 11 המוסדות הללו – וכמובן שחשוב שגם בשאר המוסדות – תהיה להם ועדה מוסדית מיוחדת שיכולה לענות לכל פנייה מכל סטודנט שלומד במוסד.

מיכאל מלכיאור: חשוב שיהיה גם בשאר המוסדות בארץ; אני בטוח שבתל-אביב זה ייעשה, ושיהיה בשותפות עם הסטודנטים, ושהנהלת המוסד תוכל לתת תשובות לכל דבר ועניין.

מיכאל מלכיאור: חשוב ששרת החינוך, גם כיו"ר המל"ג תתכנס כמה שיותר מהר, אני מבין שזה בהכנה.

מיכאל מלכיאור: תעשו את זה, תיקחו פיקוד על העניין.

מיכאל מלכיאור: אתם שומעים הרבה מבוכה והרבה קשיים.

מיכאל מלכיאור: קחו פיקוד גם כדי להקים את הקרן עם התקציבים, לעבור על ההמלצות המרכזיות.

מיכאל מלכיאור: אני לא בטוח שאפשר ליישם את הבקשה שלי, אבל היא מאוד הגיונית: שתהיה פריסה אקדמית עם לוח זמנים מאוד ברור מה קורה ואיפה, שכל אחד יידע איפה הוא עומד.

מיכאל מלכיאור: כמובן, לכבד את החופש האקדמי של כל מוסד, אלב לחייב את המוסדות לקבל את ההחלטות.

מיכאל מלכיאור: הם לא יכולים להשאיר את הסטודנטים שלהם בערפל.

מיכאל מלכיאור: כחלק מההמלצות צריך לשקול גם פטור ממבחן או ציון עובר.

מיכאל מלכיאור: צריך לעשות את זה כי זה ברור בגופו של עניין.

מיכאל מלכיאור: שיהיה כתוב, כמו שאמר משה בתחילת הישיבה כדי שהמוסדות יוכלו להחליט על זה.

מיכאל מלכיאור: עד שזה לא נאמר בצורה מוסדית מהמל"ג יחששו לקבל החלטה כזאת אם אין "אור ירוק" לאפשר החלטה כזאת בכל מוסד.

יואל חסון: אולי צריך לכתוב סיוג לתחומי לימוד מסוימים שבהם לא יכולה להתקבל החלטה כזאת.

מיכאל מלכיאור: ולדווח לוועדה על ההתקדמות הזאת.

מיכאל מלכיאור: ציבור הסטודנטים הוא ציבור גדול.

מיכאל מלכיאור: כמו שכל ציבור אחר דואג, גם לציבור הסטודנטים מגיעות תשובות לא פחות מאחרים.

מיכאל מלכיאור: המצוקה יותר גדולה מכיוון שהסטודנטים הם אותם אנשים שהולכים למילואים ואותם הסטודנטים שזאת תקופה המבחנים שלהם, ואותם סטודנטים שלא יוכלו לעבוד.

מיכאל מלכיאור: לפי הבנתי מהישיבה הקודמת, שכר הלימוד חינם, אבל הלוואות לחנייה אין.

מיכאל מלכיאור: סטודנטים יצטרכו למצוא כספים גם בשנה הקרובה, והאפשריות האלה מצומצמות.

מיכאל מלכיאור: חשוב מאוד שתהיה כמה שיותר בהירות, זה מקל על המצוקה.

מיכאל מלכיאור: הסטודנטים מחזיקים אוכלוסיות במצוקה, ואנחנו מברכים על כך.

מיכאל מלכיאור: תודה רבה.